## Odluka Ustavnog suda Republike Hrvatske broj:U-II-1711/2002 od 11. srpnja 2007.

### NN 86/2007 (20.8.2007.), Odluka Ustavnog suda Republike Hrvatske broj:U-II-1711/2002 od 11. srpnja 2007.

# USTAVNI SUD REPUBLIKE HRVATSKE

**2685**

Ustavni sud Republike Hrvatske, u sastavu Petar Klarić, predsjednik Suda, te
suci Marijan Hranjski, Mario Kos, Davor Krapac, Ivan Matija, Ivan Mrkonjić,
Željko Potočnjak, Agata Račan, Emilija Rajić, Smiljko Sokol, Nevenka Šernhorst i
Vice Vukojević, odlučujući o prijedlogu za pokretanje postupka za ocjenu
suglasnosti drugog propisa s Ustavom i zakonom, na sjednici održanoj 11. srpnja
2007. godine, donio je

## ODLUKU

I. Pokreće se postupak ocjenu suglasnosti s Ustavom i zakonom te se ukida članak
5. Odluke o načinu plaćanja komunalnih usluga (List »Opatija« broj 72/00.).
II. Ova odluka objavit će se u »Narodnim novinama« i Listu »Opatija«.

```
Obrazloženje
```

1. Zvonimir Mišić, predstavnik stanara (suvlasnika) zgrade u Opatiji, Antona
Raspora 2/3, podnio je prijedlog za pokretanje postupka za ocjenu suglasnosti s
Ustavom i zakonom članka 5. Odluke o načinu plaćanja komunalnih usluga (u
daljnjem tekstu: Odluka), objavljene u Listu »Opatija« broj 72 od 15. rujna
2000. godine.
Odluku je 15. rujna 2000. godine donijela Uprava Komunalca d.o.o. iz Opatije, na
temelju članka 18. stavka 2. Zakona o komunalnom gospodarstvu (»Narodne novine«
broj 36/95., 70/97., 128/99., 57/00., 129/00., 51/01., 26/03. – pročišćeni
tekst, 82/04., 178/04.; u daljnjem tekstu: Zakon) i članka 38. stavka 2.
Društvenog ugovora.
2. Odluka glasi:

*Članak 1.*

*Ovom odlukom uređuje se način obračunavanja i plaćanja komunalnih usluga koje
pruža Komunalac d.o.o. Opatija (u daljnjem tekstu: Komunalac) korisnicima usluga
(u daljnjem tekstu: Korisnik).*

*Članak 2.*

*Komunalnim uslugama iz ove Odluke smatraju se:
– opskrba pitkom vodom,
– odvodnja i pročišćavanje otpadnih voda,
– skupljanje, odvoz i odlaganje komunalnog otpada,
– upravljanje tržnicama,
– upravljanje grobljima i pogrebne usluge.*

*Članak 3.*

*Cijenu komunalnih usluga iz prethodnog članka snose korisnici istih usluga koje
se obračunavanju u pravilnim vremenskim intervalima ili po posebno
ispostavljenim računima.
Visina naknade za obavljene komunalne usluge utvrđuje se primjenom važećih
cjenika komunalnih usluga na jedinicu obračuna komunalne usluge.*

*Članak 4.*

*Obračunatu cijenu obavljenih komunalnih usluga korisnik je dužan platiti u roku
naznačenom na računu.
Za svako zakašnjenje u plaćanju računa Komunalac će korisniku obračunati zateznu
kamatu prema važećim propisima i fakturirati na sljedećem računu.*

*Članak 5.*

*Ako korisnik neredovito plaća komunalne usluge i zakasni s plaćanjem više od 30
dana, Komunalac će takvom korisniku dostaviti opomenu pred isključenje vode zbog
neplaćanja dugovanja.
Korisniku koji u roku od 8 dana prijema opomene ne plati svoje dospjelo
dugovanje Komunalac će isključiti vodu na način da će skinuti vodomjer na
mjernom mjestu korisnika.
Komunalac će korisnika ponovno priključiti na vodovodnu mrežu nakon podmirenja
cjelokupnog dospjelog dugovanja kao i troškova skidanja i postavljanja
vodomjera.*

*Članak 6.*

*Stupanjem na snagu ove Odluke prestaje važiti Odluka o načinu plaćanja
komunalnih usluga, br. 119/97 od 07. studenog 1997. godine.
Ova Odluka stupa na snagu danom objave u javnom glasilu »Opatija«, listu Grada
Opatije.*3. Predlagatelj osporava članak 5. Odluke, smatrajući da nije u suglasnosti s
člancima 16. i 69. Ustava, te člankom 2. i člankom 18. stavkom 2. Zakona.
Obrazlažući navode prijedloga za pokretanje postupka za ocjenu suglasnosti s
Ustavom i zakonom, predlagatelj iznosi da je Komunalac d.o.o. iz Opatije ovlast
isporučitelja komunalne usluge da autonomno odredi visinu cijene te način
obračuna i plaćanja komunalnih usluga, koja je propisana člankom 18. stavkom 2.
Zakona, nezakonito proširio i na prisilnu naplatu neplaćenih dugovanja.
Predlagatelj smatra da nije sporna mogućnost isporučitelja komunalne usluge da
prisilno naplati svoja dospjela potraživanja, ali da se takva prisilna naplata
može provesti jedino na temelju odluke donesene u sudskom (parničnom, odnosno
ovršnom) postupku. Pri tome navodi da »sama činjenica da Zakonom o komunalnom
gospodarstvu nije uređeno pitanje prisilne naknade, niti je utvrđena ovlast
isporučitelja da samostalno uređuje prisilnu naplatu, ukazuje na stanovište
zakonodavca da prisilnu naplatu komunalnih usluga nije potrebno posebno
uređivati, već se ona može ostvariti primjenom općih propisa o obveznim odnosima
(u parničnom postupku) ili primjenom općih propisa o ovršnom postupku (ovrha na
temelju vjerodostojne isprave).
Prema stajalištu predlagatelja, prisilna naplata putem isključenja vode nije
razmjerna mogućim zdravstvenim rizicima, suprotna je načelima komunalnog
gospodarstva propisanim člankom 2. stavkom 1. i stavkom 2. alinejom 1. Zakona,
te je nesuglasna Ustavu i zakonu »i zbog određivanja isključenja vode kao mjere
prisilne naplate dugovanja za sve komunalne usluge koje pruža Komunalac (čl. 2.
Odluke), a ne samo za opskrbu pitkom vodom«.
Predlagatelj predlaže Ustavnom sudu ukidanje članka 5. Odluke i, u skladu s
člankom 45. Ustavnog zakona o Ustavnom sudu Republike Hrvatske (»Narodne novine«
broj 99/99., 29/02. i 49/02. – pročišćeni tekst; u daljnjem tekstu: Ustavni
zakon), privremenu obustavu izvršenja pojedinačnih akata ili radnji koje se
poduzimaju na osnovi članka 5. Odluke.
4. Na temelju članka 42. stavka 1. Ustavnog zakona, Komunalac d.o.o. iz Opatije
očitovao se o navodima prijedloga.

*Prijedlog je osnovan.*
5. Za ocjenu suglasnosti s Ustavom i zakonom osporenog članka 5. Odluke
mjerodavni su članci 5. i 134. stavak 3. Ustava, te članak 1. stavak 1., članak
2., članak 18. stavci 2. i 5., članak 26. stavak 3. i članak 26.a stavak 1.
Zakona.
Članak 5. Ustava glasi:
*U Republici Hrvatskoj zakoni moraju biti u suglasnosti s Ustavom, a ostali
propisi i s Ustavom i sa zakonom.
Svatko je dužan držati se Ustava i zakona i poštivati pravni poredak Republike
Hrvatske.
Članak 134. stavak 3. Ustava glasi:
Poslovi lokalnog i područnog (regionalnog) djelokruga uređuju se zakonom. (...)
Članak 1. stavak 1. Zakona glasi:
Ovim se Zakonom određuju načela, način obavljanja i financiranja komunalnog
gospodarstva te ostala pitanja glede svrhovitog obavljanja komunalne
djelatnosti.
Članak 2. Zakona glasi:
1. Komunalne djelatnosti obavljaju se kao javna služba.
2. Jedinice lokalne samouprave te pravne i fizičke osobe koje obavljaju
komunalne djelatnosti obvezne su na temelju ovoga Zakona i posebnih propisa:
– osigurati trajno i kvalitetno obavljanje komunalnih djelatnosti,
– osigurati održavanje komunalnih objekata i uređaja u stanju funkcionalne
sposobnosti,
– osigurati obavljanje komunalnih djelatnosti na načelima održivog razvoja,
– osigurati javnost rada.*
Članak 18. (u pročišćenom tekstu članak 20.) stavci 2. i 5. Zakona glase:
*Visinu cijene, način obračuna i način plaćanja komunalnih usluga (...) određuje
isporučitelj usluge.
Cijena komunalne usluge plaća se isporučitelju usluge, a obveznik plaćanja je
vlasnik nekretnine ili korisnik kad je vlasnik obvezu plaćanja ugovorom prenio
na korisnika.*
Članak 26. (u pročišćenom tekstu članak 34.) stavak 3. Zakona glasi:
*Vlasnik građevine dužan je priključiti svoju građevinu na komunalnu
infrastrukturu za opskrbu pitkom vodom i odvodnju otpadnih voda, te je obvezan
koristiti uslugu održavanja čistoće u dijelu koji se odnosi na skupljanje i
odvoz komunalnog otpada.*
Članak 26.a (u pročišćenom tekstu članak 36.) stavak 1. Zakona glasi:
*Priključenje na komunalnu infrastrukturu iz članka 34. stavka 1. točke 1. ovoga
Zakona (Zakon u tu infrastrukturu uključuje i opskrbu pitkom vodom – opaska
Ustavnog suda) treba izvesti na način da svaki posebni dio zgrade koji
predstavlja samostalnu uporabnu cjelinu (stan, poslovni prostor, garaža i sl.),
odnosno svaki pojedinačni potrošač ima ugrađen poseban uređaj za mjerenje
potrošnje.*
6. Prema članku 134. stavku 1. Ustava, komunalne djelatnosti u djelokrugu su
jedinica lokalne samouprave, a Zakonom je propisano da komunalne djelatnosti
može, među ostalim, obavljati trgovačko društvo koje osniva jedinica lokalne
samouprave. Način obračuna i način plaćanja komunalnih usluga određuje
isporučitelj usluge, na temelju ovlaštenja propisanog člankom 18. stavkom 2.
Zakona.
Pod opskrbom pitkom vodom kao komunalnom djelatnošću, prema Zakonu razumijevaju
se poslovi zahvaćanja, pročišćavanja i isporuke vode za piće. Na temelju članka
18. Zakona, iz cijene komunalne usluge osiguravaju se sredstva za obavljanje
komunalnih djelatnosti, među ostalim i komunalne djelatnosti opskrbe pitkom
vodom.
Polazeći od mjerodavnih ustavnih i zakonskih odredbi, Ustavni sud utvrđuje da
Komunalac d.o.o. iz Opatije nema zakonsku ovlast za uređenje normativnog
sadržaja članka 5. Odluke.
Naime, tom odredbom donositelj podzakonskog propisa, Komunalac d.o.o. iz
Opatije, izrijekom propisuje isključenje vode skidanjem vodomjera na mjernom
mjestu korisnika u slučaju da korisnik u roku od 8 dana od prijema opomene ne
plati svoje dospjelo dugovanje.
Ovakvo postupanje Komunalca d.o.o. iz Opatije ima posebno značenje i važnost ako
se ima u vidu da je Komunalac d.o.o. iz Opatije odredio isključenje opskrbe
pitkom vodom na mjernom mjestu korisnika u slučaju da »korisnik neredovito plaća
komunalne usluge«. Takvo stajalište isporučitelja usluge opskrbe pitkom vodom,
na temelju kojega se samovoljno povezuju i prisilno naplaćuju različite obveze
korisnika komunalnih usluga, također se ne bi moglo ocijeniti ustavnopravno
prihvatljivim.
7. Prema ocjeni Ustavnog suda, u članku 5. Odluke pravna sigurnost objektivnog
pravnog poretka je izostala, jer Zakon niti u jednoj odredbi nije propisao
ovlaštenje pravne osobe koja obavlja komunalnu djelatnost (isporučitelja usluge
opskrbe pitkom vodom) da autonomno uredi i odredi prisilnu naplatu dospjelih, a
nepodmirenih dugovanja korisnika opskrbe pitkom vodom putem skidanja vodomjera
na mjernom mjestu korisnika.
Ustavni sud napominje da u većini stambenih zgrada, pa tako i u predlagateljevoj
stambenoj zgradi postoji samo jedan vodomjer za cijelu zgradu, a ne i za posebni
dio zgrade (stan). Člankom 26.a Zakona, koji je stupio na snagu 1. siječnja
2000. godine (»Narodne novine« broj 128 od 30. studenog 1999. godine), propisano
je da priključenje na komunalnu infrastrukturu za opskrbu pitkom vodom treba
izvesti na način da svaki posebni dio zgrade koji predstavlja samostalnu
uporabnu cjelinu, odnosno svaki pojedinačni potrošač ima ugrađen poseban uređaj
za mjerenje potrošnje. Stoga zbog skidanja vodomjera i isključivanja vode u u
višestambenoj zgradi trpe i korisnici koji uredno plaćaju opskrbu pitkom vodom.
8. Iz sadržaja prethodno navedenih odredbi Zakona proizlazi da se komunalne
djelatnosti, a time i opskrba pitkom vodom mora obavljati na svrhovit, trajni i
kvalitetan način. Da bi se udovoljilo tim zahtjevima korisnici komunalnih usluga
moraju na propisani način i u određenim rokovima izvršavati svoju obvezu,
odnosno platiti cijenu isporučene komunalne usluge, znajući za posljedice koje
je za neizvršavanje obveze propisao objektivni pravni poredak. U konkretnom
slučaju naplata dospjelih, a neplaćenih potraživanja za isporučenu pitku vodu
treba se ostvarivati u parničnom i ovršnom postupku, na temelju i u skladu s
odredbama mjerodavnih zakona koji čine objektivni pravni poredak Republike
Hrvatske.
Stoga je stajalište Ustavnog suda da donositelj Odluke uređivanjem normativnog
sadržaja članka 5. Odluke nije mogao autonomno, bez zakonskog ovlaštenja urediti
uvjete za prisilno isključenje vode kada korisnik ne plati cijenu za izvršenu
uslugu, odnosno potrošenu pitku vodu.
Slijedom svega iznesenog, Ustavni sud utvrđuje da je članak 5. Odluke u
nesuglasnosti s Ustavom i Zakonom, čime je povrijeđeno načelo ustavnosti i
zakonitosti propisano člankom 5. stavkom 1. Ustava, te načelo zakonitosti
propisano člankom 134. stavkom 3. Ustava.
9. Na temelju članka 55. stavka 1. Ustavnog zakona odlučeno je kao u točki I.
izreke odluke.
10. Objava odluke (točka II. izreke) temelji se na članku 29. stavku 1. Ustavnog
zakona.

Broj: U-II-1711/2002
Zagreb, 11. srpnja 2007.

USTAVNI SUD REPUBLIKE HRVATSKE
Predsjednik
**dr. sc. Petar Klarić**, v. r.

Odluka, NN 86/2007-2685
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)